Document ID: 32006D0604

ΑΠΌΦΑΣΗ ΤΗΣ ΕΠΙΤΡΟΠΉΣ
της 6ης Σεπτεμβρίου 2006
για τον καθορισμό της κοινοτικής χρηματοδοτικής συνδρομής στις δαπάνες στο πλαίσιο των έκτακτων μέτρων που ελήφθησαν για την καταπολέμηση του καταρροϊκού πυρετού των προβάτων στην Ιταλία το 2001 και το 2002
[κοινοποιηθείσα υπό τον αριθμό Ε(2006) 3933]
(Το κείμενο στην ιταλική γλώσσα είναι το μόνο αυθεντικό)
(2006/604/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 3 παράγραφος 3,
Εκτιμώντας τα ακόλουθα:
(1)
Το 2001 και το 2002 εκδηλώθηκαν στην Ιταλία κρούσματα καταρροϊκού πυρετού των προβάτων. Η εμφάνιση της νόσου αυτής αποτέλεσε σοβαρό κίνδυνο για το κοινοτικό ζωικό κεφάλαιο.
(2)
Προκειμένου να αποτραπεί η εξάπλωση της νόσου και να διευκολυνθεί η εκρίζωσή της το συντομότερο δυνατό, η Κοινότητα πρέπει να συμμετάσχει χρηματοδοτικά στις επιλέξιμες δαπάνες που πραγματοποίησε το εν λόγω κράτος μέλος για τη λήψη έκτακτων μέτρων καταπολέμησης της νόσου, όπως προβλέπεται στην απόφαση 90/424/ΕΟΚ.
(3)
Δυνάμει της απόφασης 2003/677/ΕΚ της Επιτροπής, της 24ης Σεπτεμβρίου 2003, σχετικά με χρηματοδοτική συμμετοχή της Κοινότητας στο πλαίσιο της εκρίζωσης του καταρροϊκού πυρετού του προβάτου στην Ιταλία το 2001 και 2002 (2), χορηγήθηκε στην Ιταλία χρηματοδοτική συνδρομή από την Κοινότητα για την κάλυψη των δαπανών που πραγματοποιήθηκαν για την εφαρμογή έκτακτων μέτρων καταπολέμησης του καταρροϊκού πυρετού των προβάτων το 2001 και το 2002.
(4)
Σύμφωνα με την απόφαση αυτή, καταβλήθηκε μια πρώτη δόση ύψους 4 000 000 EUR.
(5)
Σύμφωνα με την ίδια απόφαση, το υπόλοιπο της χρηματοδοτικής συνδρομής της Κοινότητας θα καθοριστεί με βάση την αίτηση αποζημίωσης που υποβλήθηκε από την Ιταλία στις 19 Δεκεμβρίου 2003, τα παραστατικά και τα αποτελέσματα των επιτόπιων ελέγχων της Επιτροπής. Το ποσό που δηλώθηκε στην αίτηση αποζημίωσης που υπέβαλε η Ιταλία ήταν 24 515 016 EUR. Η κοινοτική χρηματοδοτική συνδρομή δεν μπορεί να υπερβαίνει το 50 % του συνόλου των επιλέξιμων δαπανών.
(6)
Λαμβάνοντας υπόψη τα ανωτέρω, πρέπει τώρα να καθοριστεί το συνολικό ποσό της κοινοτικής χρηματοδοτικής συνδρομής για τις επιλέξιμες δαπάνες που συνδέονται με την εκρίζωση του καταρροϊκού πυρετού των προβάτων στην Ιταλία το 2001 και το 2002.
(7)
Με βάση τα αποτελέσματα των επιθεωρήσεων που διενεργήθηκαν από την Επιτροπή όσον αφορά την τήρηση των κοινοτικών κανόνων στον κτηνιατρικό τομέα και των όρων χορήγησης κοινοτικής χρηματοδοτικής ενίσχυσης, το συνολικό ποσό των δαπανών που υποβλήθηκε δεν μπορεί να αναγνωριστεί ως επιλέξιμο για κοινοτική χρηματοδοτική συνδρομή.
(8)
Οι παρατηρήσεις της Επιτροπής, τα τελικά συμπεράσματα και η μέθοδος υπολογισμού των επιλέξιμων δαπανών ανακοινώθηκαν στην Ιταλία την 17η Μαρτίου 2006.
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η συνολική κοινοτική χρηματοδοτική συνδρομή για την κάλυψη των δαπανών που συνδέονται με την εκρίζωση του καταρροϊκού πυρετού των προβάτων στην Ιταλία το 2001 και το 2002 σύμφωνα με την απόφαση 2003/677/ΕΚ καθορίζεται σε 7 358 839 EUR.
Δεδομένου ότι έχει ήδη καταβληθεί μια πρώτη δόση ύψους 4 000 000 EUR σύμφωνα με την απόφαση 2003/677/ΕΚ, το υπόλοιπο ποσό που θα καταβληθεί στην Ιταλία είναι 3 358 839 EUR.
Άρθρο 2
Η παρούσα απόφαση απευθύνεται στην Ιταλική Δημοκρατία.
Βρυξέλλες, 6 Σεπτεμβρίου 2006

Labels: 18
15
17
6